Scottie Pippen

Scotty Maurice Pippen (sündinud 25. septembril 1965) on Ameerika Ühendriikide endine elukutseline korvpallur, kes mängis 17 hooaega korvpalliliigas NBA ning tuli Chicago Bullsiga kuuekordseks NBA meistriks. NBA 50 läbi aegade parima mängija hulka valitud Scottie Pippen on koos USA rahvuskoondisega võitnud kaks olümpiakulda ja kuulub korvpalli kuulsuste halli.

NBA karjäär
Scottie Pippen sündis ja kasvas üles Hamburgi linnas Arkansases ning lõpetas kohaliku keskkooli, misjärel suundus edasi Kesk-Arkansase ülikooli. Korvpallikarjääri alguses oli Pippen vaid 185 cm pikk. 1987. aastal võeti Pippen draft'ist viienda valikuna Seattle SuperSonicsisse, kuid vahetati edasi Chicago Bullsi.

Esimesel, 1987/88. hooajal vahetusmängija rollis olnud Pippen viskas keskmiselt 7,9 punkti mängus ja aitas Michael Jordanil Bullsi juhtida väljalangemismängudele. Eelkõige oma hea kaitsemängu poolest tuntud Pippen valiti esmakordselt NBA tähtede mängule 1990. aastal, kokku pääses ta sinna seitsmel korral (lisaks veel 1992–1997). Aastatel 1991–1993 tuli Chicago Bulls NBA meistriks.

1993. aastal, kui Michael Jordan ootamatult korvpallist erru läks, astus Pippen Jordani varjust välja ja ta valiti 1994. aasta NBA tähtede mängu kõige väärtuslikumaks mängijaks. Pippeni 1993/94. hooaja keskmised näitajad olid 22 punkti, 8,7 lauapalli, 5,6 resultatiivset söötu, 2,9 vaheltlõiget ja 0,8 viskeblokeeringut mängus. Sel hooajal oli ta põhihooaja MVP (kõige väärtuslikuma mängija) valimisel kolmas. Bulls lõpetas hooaja 55 võiduga, mida oli vaid kaks mängu vähem kui eelmisel hooajal koos Jordaniga. Tol hooajal jäädi aga idakonverentsi finaalis viie mänguga alla New York Knicksile.

1995. aastal naasis Michael Jordan Bullsi, kuid hooajal 1994/95 oli meeskonna parim nii punktide, lauapallide, söötude, vaheltlõigete kui ka viskeblokeeringute arvestuses siiski Pippen, kes on NBA ajaloos üks viiest mängijast, kes oli viies põhikategoorias klubi parim.

Jordani taasliitumisega oluliselt tugevnenud Chicago koosseisus mängisid ka Toni Kukoč, Dennis Rodman, Steve Kerr ja Luc Longley ning üheskoos tehti NBA ajalugu, kui 1995/96. hooajal võideti 72 ja kaotati vaid 10 mängu. Rekordiline hooaeg kulmineerus klubi neljanda NBA meistritiitliga. Järgmisel hooajal oli mängude saldo 69-13 ja taas tuldi NBA meistriks. Chicago Bullsi ning Pippeni-Jordani viimane meistritiitel pärineb hooajast 1997/98, kui põhihooajal võideti 62 mängu ja finaalis alistati taas 4 : 2 Utah Jazz.

Hilisem karjäär
Pärast 11 aastat Chicago Bullsis mängimist läks Pippen tülli klubi presidendi Jerry Krausega. Michael Jordan läks taas erru ja Phil Jackson hakkas juhendama Los Angeles Lakersit. Lahkuda otsustas ka Pippen, kes vahetati Houston Rocketsisse.

1999. aasta suvel vahetati Pippen Houstonist edasi Portland Trail Blazersisse. Seal aitas ta oma esimesel hooajal klubi Läänekonverentsi finaali, kus kaotati seitsme mänguga Los Angeles Lakersile. Pippen mängis Portlandis veel mõned aastad ja taasliitus siis oma esimese klubi Chicago Bullsiga. Vigastuste tõttu sai Pippen hooajal 2003/04 platsile joosta vaid 23 korda ja lõpetas seejärel oma pika NBA karjääri.

Saavutused
 6-kordne NBA meister (1991–1993, 1996–1998)
 3 korda valitud NBA 1. sümboolsesse viisikusse (1994–1996)
 2 korda valitud NBA 2. sümboolsesse viisikusse (1992, 1997)
 2 korda valitud NBA 3. sümboolsesse viisikusse (1993, 1998)
 8 korda valitud NBA 1. sümboolsesse kaitseviisikusse (1992–1999)
 2 korda valitud NBA 2. sümboolsesse kaitseviisikusse (1991, 2000)
 7 korda valitud NBA tähtede mängule (1990, 1992–1997)
 NBA tähtede mängu kõige väärtuslikum mängija (1994)

NBA statistika
Karjääri keskmised põhihooajal Hooaeg	Klubi	GP	GS	MPG	FG%	3P%	FT%	RPG	APG	SPG	BPG	PPG
87/88 	CHI 	79	0	20,9	.463	.174	.576	3,8	2,1	1,2	0,7	7,9
87/88 	CHI 	73	56	33,1	.476	.273	.668	6,1	3,5	1,9	0,8	14,4
89/90 	CHI 	82	82	38,4	.489	.250	.675	6,7	5,4	2,6	1,2	16,5
90/91 	CHI 	82	82	36,8	.520	.309	.706	7,3	6,2	2,4	1,1	17,8
91/92   CHI 	82	82	38,6	.506	.200	.760	7,7	7,0	1,9	1,1	21,0
92/93 	CHI 	81	81	38,6	.473	.237	.663	7,7	6,3	2,1	0,9	18,6
93/94 	CHI 	72	72	38,3	.491	.320	.660	8,7	5,6	2,9	0,8	22,0
94/95 	CHI 	79	79	38,2	.480	.345	.716	8,1	5,2	2,9	1,1	21,4
95/96 	CHI 	77	77	36,7	.463	.374	.679	6,4	5,9	1,7	0,7	19,4
96/97 	CHI 	82	82	37,7	.474	.368	.701	6,5	5,7	1,9	0,6	20,2
97/98 	CHI 	44	44	37,5	.447	.318	.777	5,2	5,8	1,8	1,0	19,1
98/99 	HOU 	50	50	40,2	.432	.340	.721	6,5	5,9	2,0	0,7	14,5
99/00 	POR 	82	82	33,5	.451	.327	.717	6,3	5,0	1,4	0,5	12,5
00/01 	POR 	64	60	33,3	.451	.344	.739	5,2	4,6	1,5	0,6	11,3
01/02 	POR 	62	60	32,2	.411	.305	.774	5,2	5,9	1,6	0,6	10,6
02/03 	POR 	64	58	29,9	.444	.286	.818	4,3	4,5	1,6	0,4	10,8
03/04 	CHI 	23	6	17,9	.379	.271	.630	3,0	2,2	0,9	0,4	5,9
Karjäär 	1178	1053	34,9	.473	.326	.704	6,4	5,2	2,0	0,8	16,1

Muud huvitavat

11. detsembril 2007 oli Pippen nõus mängima Soome korvpalliliigas klubi Torpan Pojat eest kaks mängu. Ta mängis 4. jaanuaril Porvoon Tarmo vastu ja viskas 12 punkti ning võttis 7 lauapalli. 5. jaanuaril mängis ta teise Soome klubi Honka vastu. Selles mängus skooris Pippen 9 punkti ja võttis 9 lauapalli.

Pippen mängis ka ühe mängu Rootsi korvpalliliigas Sundsvall Dragonsis Akropol BBK vastu. Võidumängus 102 : 74 viskas Pippen 21 punkti.

Välislingid
Scottie Pippen – NBA.com
Scottie Pippen – Basketball-Reference.com

Ameerika Ühendriikide korvpallurid
Chicago Bullsi mängijad
Sündinud 1965